

Hei dere!

Takk for at dere valgte Bringsvær Leirskole!

Vi vil gjøre vårt beste for at dere skal få et godt utbytte av oppholdet.

Dette blir et lagarbeid! Her er viktig informasjon som vil være klargjørende for alle parter. Skriv det gjerne ut, så det ikke går i «glemmeboka». Det er viktig at alle voksne som skal til Bringsvær har lest dette før ankomst.

Vi gleder oss til dere kommer, og vi ser frem til et godt samarbeid!

Vennlig hilsen gjengen på Bringsvær.

**Diverse forberedelser som MÅ gjøres FØR avreise:**

**Informasjon til foreldre som gis omtrent et år før leirskole, eller i god tid før ankomst:**Forbered foreldre og barn på at de skal på leirskole. Vær tydelige på at de bør starte tidlig med trening på å sove borte dersom dette er utfordrende for deres barn.

**Informasjon som gis til foreldre når leirskoleoppholdet nærmer seg.**

*Før* opphold på Bringsvær bør barna trene på følgende hjemme:

1. Sove borte hjemmefra (det er hjemmets oppgave å lære barnet å mestre dette)
2. Trekke på sengetøy og re opp seng
3. Kunne vaske rommet sitt og vri opp ei fille
4. Kunne dekke et bord
5. Være kjent med og beherske vanlig bordskikk og høflighet
6. Det er en stor fordel hvis eleven kan klare å ta på seg og ta av seg egne ski.
7. Kunne bruke eget fiskeutstyr dersom dette medtas.
8. Kunne ta ansvar for seg selv og sine egne ting.

Vi vil også minne om følgende:

* Dere foreldre har ansvar for å dobbeltsjekke alt som pakkes. Barnet bør være med under pakking, men kan ikke ha ansvar for pakking alene. Alt er så mye enklere når alle har det de trenger.
* Husk støvler uansett årstid, det er vått på Bringsvær hele året.
* Elevene har ikke lov til å ha mobil med seg til Bringsvær.
* Det er dårlig mobildekning på Bringsvær, så dere kan ikke regne med at vi lærere er tilgjengelige på mobilen. Vi kan bruke fasttelefonen på Bringsvær, og **vi** tar kontakt ved behov. Vi kan gjøre avtaler på forhånd dersom det er spesielle behov for oppfølging. Dere **må** regne med at barnet har det bra dersom dere ikke hører noe fra oss lærere.
* Pass på at ski er rene for gammel smøring og klister
* Ta en ekstra sjekk på skisko og annet fottøy, så dere er sikre på at det passer.
* Leirskolen er obligatorisk

**Informasjon som gis til elevene på skolen siste uke før avreise:**

* Gå gjennom pakkeliste med elevene og sørg for at hjemmet får denne sammen med annen informasjon..
* Gå gjennom følgende “regler” med elevene før de kommer til leirskolen:
	+ 1. Lytt oppmerksomt når voksne fra Bringsvær snakker og gir beskjeder.
		2. Rommene er private, og det er kun de som hører til på rommet som skal være der. Dørene skal ikke låses, bank på dersom dere skal ha tak i noen.
		3. Rolig oppførsel inne, gå, bruk innestemme og unngå herjing i alle rom. Vi forventer at lærer følger opp dette også på kveldene og i fritid.
		4. Bringsvær skal være et pausested fra mobiltelefoner, elektroniske spill og liknende.
		5. Aldri gå ned til vannet uten redningsvest og etter avtale med voksen.
		6. Vi forventer oppmerksomhet, god innsats og gode forsøk i undervisningen både inne og ute. Vi forventer at lærer følger opp eventuelle behov for regulering av atferd som ødelegger for undervisningen.
		7. Vi oppfordrer til å ha rolige, gode stunder rundt måltidene. Vi forventer at lærere jobber med dette underveis for å hjelpe elevene, da matsalen er et krevende rom å være i med tanke på lyd.
		8. Vær en god gjest på Bringsvær.
		9. Gjøre gode forsøk og ha god innsats i utførelse av oppgaver og oppdrag i undervisningen
		10. Vær den beste versjonen av deg selv. Husk at den du er har betydning for andre. Når vi er mange sammen må vi tenke på andre også, ikke bare på oss selv

**Læreroppgave som må gjøres i riktig tid før avreise:**

**Senest 2 uker før ankomst:** Fyll ut «skjema for matallergier» og send denne til thor.sangesland@kristiansand.kommune.no

**Senest 1 uke før ankomst, helst før:** Fyll utvårt skjema for fordeling på romog send dette til thor.sangesland@kristiansand.kommune.no

* Vi anbefaler at barna vet hvor de skal sove før de kommer, og at de kan navnet på rommet sitt.
* Dere **må** forholde dere til veiledning til fordeling i skjemaet grunnet brannvern, sikkerhet og lovlig plassering.
* **HUSK!** Det må sove minst en voksen på hvert bygg. Rommene «Røyneland» og «Bjørnehiet» **SKAL** reserveres til lærere/voksne/ledere.
* Voksne må være forberedt på å ligge flere på samme rom, også om dere er fra ulike skoler. Barna skal ha en seng hver å unngå madrass så langt det er mulig.
* Vi ønsker at dere på forhånd lager et «skilt» med navn på de barna som bor på de ulike rommene, som henges opp på dørene ved ankomst.
* **Husk:**
* Ta med spill og kortstokker fra skolen hvis dere ønsker at elevene kan spille i peisestua. Anbefales på det varmeste!
* Ta med en liste over alle elever og kontaktinformasjon til foresatte.

**Når dere er på Bringsvær:**

**Avklaring av roller og forventninger:**

Det viktigste først:

*Vi leder undervisningen.*

*Men som dere vet, er relasjonen til elevene helt avgjørende for å lykkes. Vi forventer at dere, som kjenner dem, tar ansvar for å regulere eventuell uønsket atferd og er «dempere» underveis i undervisningen. Det er det tryggeste for elevene og for oss alle.*

*Vi trenger også at dere hjelper elevene til å holde tidsavtaler og følge beskjeder som er gitt, som de eventuelt ikke har fått med seg.*

Ellers har vi noen flere «punkter» som dere bør kjenne til:

* Det blir lærermøte på «Varmestua» med leirskolelærerne umiddelbart etter første samling på ankomstdag og tirsdag og onsdag klokken 9.15 .
* Dere må være forberedt på å hjelpe til med noen oppgaver underveis i forbindelse med undervisningen, men hovedfokuset i deres rolle er å følge opp elever. Vi forventer at dere engasjerer dere og er med på å motivere elevene.
* Elevene er deres ansvar utenom undervisningen.
* Ta en runde i forbindelse med legging, og sjekk at ovnene står på 22 grader og at det ikke henger klær på ovnene, da dette er brannfarlig.
* Dere har ansvar for å vekke elevene.
* Dere får nøkkel, og har ansvar for å låse ytterdørene for natta.
* Dersom elevene skal bade, fiske eller padle utenom undervisning, må det skje etter avtale med dere. Slike avtaler forutsetter at dere er i stand til å ta det ansvaret som følger med dette.
* Deres rolle under måltidene: Oppmøte i peisestua 10 minutter før alle måltider. Elevene skal da ha vasket hender og gått på do, slik at de kan sitte ved bordet til alle er ferdige. Vi forventer at dere følger opp at de ikke går fra matsalen undeveis i måltidet. Det er lærernes oppgave å følge opp at lydnivået er akseptabelt under måltidene.
* Ved oppkast og diare: Elevene MÅ hjem og ikke komme tilbake før det har gått minst 48 timer etter siste tømming.
* Ved sengevæting: Gi beskjed til kjøkkenpersonalet, så gjør dere en avtale. De er behjelpelige med å skifte på, vaske og klargjøre sengen på en diskret måte når vi har undervisning.
* Dere har ansvar for *«*Klassens time»: Denne kan gjøres svært kort hvis ønskelig, men det er viktig at dere får samlet dem, for en avsjekk; Hvordan går det? En sjekk på om barna har det bra….

Den kan om ønskelig fra deres side også inneholde

* Oppfølging av dagen.
* Dagenes mestring og opplevelser i naturen, dele gode øyeblikk…
* Skryt av mestring og god oppførsel.
* Ved behov: Ta tak der det trengs.
* Reguler uønsket atferd
* Repeter regler
* Følg med på dagsprogrammene som henger i gangene. Bidra til at elevene også forholder seg til og gjør seg kjent med dagsplanene.
* Minn elevene på værtjeneste og arbeidsoppgaver (se skjema på vegg i korridorer) og følg dem opp til arbeidet er gjort.
* Onsdag kveld/torsdag formiddag:
* Skriv i gjesteboka før avreise.
* Skriv navn på diplomer til elevene.
* Fyll ut evalueringsskjema

Vi håper på en fin uke for alle! Gode forberedelser lønner seg alltid😊

Lykke til!
Vi sees!

Med vennlig hilsen gjengen på Bringsvær